CELEX: 32011R1287
Language: mt
Date: 2011-12-09 00:00:00
Title: Regolament ta’ Implimentazzjoni tal-Kummissjoni (UE) Nru 1287/2011 tad- 9 ta’ Diċembru 2011 li jħassar ir-Regolament (KE) Nru 2014/2005 dwar il-liċenzji taħt l-arranġamenti għall-importazzjoni tal-banana lejn il-Komunità fir-rigward tal-banana li tkun tqiegħdet f’ċirkulazzjoni ħielsa bir-rata tad-dazju tat-tariffa doganali komuni

10.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 328/41
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 1287/2011
   tad-9 ta’ Diċembru 2011
   li jħassar ir-Regolament (KE) Nru 2014/2005 dwar il-liċenzji taħt l-arranġamenti għall-importazzjoni tal-banana lejn il-Komunità fir-rigward tal-banana li tkun tqiegħdet f’ċirkulazzjoni ħielsa bir-rata tad-dazju tat-tariffa doganali komuni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1964/2005 tad-29 ta' Novembru 2005 dwar ir-rati ta' tariffa għall-banana (1), u partikolarment l-Artikolu 2 tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 2014/2005 (2) stabbilixxa mekkaniżmu għall-monitoraġġ tal-importazzjonijiet tal-banana, ibbażat fuq il-liċenzji tal-importazzjoni.
            
         
               (2)
            
            
               Bid-Deċiżjoni tiegħu 2011/194/UE (3), il-Kunsill approva l-konklużjoni tal-Ftehim ta' Ġinevra dwar il-Kummerċ tal-Banana bejn l-Unjoni Ewropea u l-Brażil, il-Kolombja, il-Kosta Rika, l-Ekwador, il-Gwatemala, il-Ħonduras, il-Messiku, in-Nikaragwa, il-Panama, il-Perù u l-Venezwela (il-“Ftehim ta' Ġinevra”) u tal-Ftehim dwar il-Kummerċ tal-Banana bejn l-Unjoni Ewropea u l-Istati Uniti tal-Amerika (il-“Ftehim tal-UE/l-Istati Uniti”). Il-ftehimiet issa qed jiġu ratifikati mill-partijiet firmatarji kollha. Wara l-konklużjonijiet ta’ dawk il-Ftehimiet, l-istruttura u t-tħaddim tal-iskema kummerċjali tal-Unjoni għall-banana bil-kodiċi tan-NM 0803 00 19 nbidlu.
            
         
               (3)
            
            
               Fid-dawl tat-tariffi l-ġodda tal-banana li għandhom jiġu applikati skont il-“Ftehim ta' Ġinevra”, ir-Regolament (UE) Nru 306/2011 tal-Parlament Ewropew u tal-Kunsill (4) ħassar ir-Regolament (KE) Nru 1964/2005 b’effett mid-data tad-dħul fis-seħħ ta’ dak il-Ftehim.
            
         
               (4)
            
            
               Fid-dawl tal-adozzjoni tal-ftehimiet imsemmija qabel, li ssetiljaw tilwima dwar il-banana li kienet ilha għaddejja għal żmien twil, l-użu tal-liċenzji tal-importazzjoni soġġetti għad-depożitu ta' garanzija, bħala għodda ta' statistika, ma għadux strument adegwat biex jimmonitorja s-swieq tal-banana.
            
         
               (5)
            
            
               Ġew żviluppati mezzi ġodda u iktar preċiżi tal-monitoraġġ fuq l-importazzjonijiet tal-banana, li huma inqas ikkumplikati minn liċenzji, li joħolqu piż amministrattiv u spejjeż għall-kumpaniji u l-amministrazzjonijiet nazzjonali.
            
         
               (6)
            
            
               Għalhekk, huwa xieraq li jitneħħa l-obbligu għall-kummerċjanti biex jinkisbu l-liċenzji tal-importazzjoni għall-importazzjoni tal-banana ta' kull oriġini. Ir-Regolament (KE) Nru 2014/2005 għandu għalhekk jitħassar. Minħabba li l-Artikolu 1(3) tar-Regolament (KE) Nru 2014/2005 jillimita l-validità tal-liċenzji għas-sena tal-ħruġ, huwa xieraq li mill-1 ta' Jannar 2012 jitħassar l-obbligu biex jinkisbu l-liċenzji tal-importazzjoni.
            
         
               (7)
            
            
               Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 2014/2005 qiegħed hawnhekk jitħassar.
   Artikolu 2
   Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta’ Jannar 2012.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta’ Diċembru 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 316, 2.12.2005, p. 1.
   
      (2)  ĠU L 324, 10.12.2005, p. 3.
   
      (3)  ĠU L 88, 4.4.2011, p. 66.
   
      (4)  ĠU L 88, 4.4.2011, p. 44.